Galko, Ľubomír, poslanec NR SR (2013-03-14):
Ďakujem pekne. Vážená pani predsedajúca, vážený pán minister, vážené dámy poslankyne, vážení páni poslanci, dovoľte mi, aby som pridal pár postrehov k návrhu na predĺženie času vyslania a ukončenie času vyslania príslušníkov ozbrojených síl Slovenskej republiky vo vojenskej operácii ISAF. Rád by som hneď v úvode ocenil kontinuitu týkajúcu sa príspevku Slovenskej republiky v tejto operácii, ktorú predstavuje tento návrh, v porovnaní so zámermi predchádzajúceho vedenia rezortu. Je to pokračovanie v procese plánovanom aj v minulosti, keď som bol v čele rezortu ja. Po páde vlády bol celý proces podľa môjho názoru neuvážene zastavený, avšak teraz som rád, že sa v ňom pokračuje. Posilnenie výcviku afganských vojakov a tým pádom napĺňanie tzv. tranzície (t. j. postupné odovzdávanie zodpovedností do rúk samotných Afgancov) je len jedným z pozitívnych aspektov navrhovanej zmeny. Tým druhým a nemenej kľúčovým je výrazný prínos pre transformáciu ozbrojených síl. Nech by to znelo hoci ako tvrdo, ale vojak je preto vojakom, že vie bojovať a je pripravený bojovať, tak po fyzickej, ako aj po psychickej stránke. Prínos, ktorý v sebe zahŕňa hlavne nasadenie jednotky špeciálnych operácií v roku 2014, ktorá bude pôsobiť takpovediac „vonku, za plotom“ čiže v reálnych bojových podmienkach, je pre Slovensko nespochybniteľný. Už teraz sú to elitní príslušníci ozbrojených síl a ešte elitnejšími sa po svojom absolvovaní tejto zahraničnej operácie stanú. O predĺžení času pôsobenia strážnej jednotky na vojenskej základni Kandahár vzhľadom na požiadavku vrchného veliteľa spojeneckých síl v Európe by sa možno v dnešnej ťažkej ekonomickej dobe dalo diskutovať. Avšak v zásade je potrebné dokázať a ukázať, že Slovensko je dôveryhodným členom Severoatlantickej aliancie. Nikto z nás si určite nepraje, aby naši vojaci svoje praktické skúsenosti, ktoré v operácii ISAF nadobudnú, museli reálne využiť aj po návrate domov. Avšak samotné vedomie občanov, že Slovensko disponuje skvele vycvičenými vojakmi z takej náročnej zahraničnej operácie, robí našu krajinu bezpečnejšou a v tom dobrom zmysle slova sebavedomejšou. A o to v čase mieru v prvom rade ide. Vážené kolegyne, vážení kolegovia, jedným z dôvodov, prečo som sa rozhodol vystúpiť v rozprave, je aj to, že paradoxne práve v súčasnosti sa diskutuje o tom, že našim vojakom vládna strana SMER ide v rámci konsolidácie financií uberať z ich sociálnych výhod. Treba oceniť, že chce riešiť osobitný dôchodkový účet a obrovský deficit, ktorý je na ňom, či už sa to týka policajtov alebo vojakov. Zároveň je paradoxom, že práve pri prejednávaní tohto bodu, ktorý je prerušený, som dával návrh, aby sa zamýšľané zmeny nedotkli súčasných vojakov a policajtov. A pri hlasovaní o 11.00 hodine uvidíme, či bude vôľa ho podporiť. Chcem z tohto miesta všetkým príslušníkom ozbrojených síl a nielen tým, ktorí pôsobia v zahraničných misiách a operáciách medzinárodného krízového manažmentu ďaleko od svojich rodín, ale aj tým, ktorí pôsobia doma na Slovensku, vysloviť svoj obdiv a poďakovanie. Máme špičkových vojakov, ktorí pôsobia v mimoriadne ťažkých ekonomických podmienkach v porovnaní s mnohými inými krajinami. Mám teraz na mysli nielen výzbroj a výstroj, ale aj spoločenské uznanie. Keď sa totiž práve teraz v súčasnosti rozpráva o rôznych sociálnych výhodách vojakov, ale aj policajtov a o tom ich okresávaní, vtedy je na Slovensku obrovské množstvo „odborníkov“, obrovské množstvo ľudí, čo majú k tomu čo povedať. Ale keď sa rozpráva, alebo skôr má sa rozprávať o obrovskom riziku, o možnej a reálnej strate toho najcennejšieho, čo majú, a teda ich životov, vtedy je skôr ticho alebo je to riziko často mnohými marginalizované. Chcem z tohto miesta vytvoriť presvedčenie, že sa nielen tí vojaci, čo teraz budú v operáciách ISAF končiť, ale aj tí, čo ich čoskoro vystriedajú, aj všetci nasledujúci v budúcnosti po ukončení ich rotácie v operácii vrátia do jedného živí a zdraví domov naspäť k svojim rodinám. A zároveň chcem vyjadriť nádej, že keď sa podobne ako teraz, pretože ešte kedykoľvek v budúcnosti môže k tomu prísť, začne hovoriť opäť o okresávaní ďalších sociálnych výhod a o takzvaných „nič nerobiacich vojakoch“ aj napríklad tu v tomto parlamente, tak si spomenieme viacerí na prerokovávanie nielen tohto, ale aj všetkých podobných bodov, ktoré sa týkajú misií našich vojakov. Klub SaS návrh na predĺženie času vyslania a ukončenie času vyslania príslušníkov ozbrojených síl Slovenskej republiky vo vojenskej operácii ISAF podporí. Ďakujem vám za pozornosť.